
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                           Bucureşti, 07.12.2010 

        PL-x 529/2010


     R A P O R T  
asupra Proiectului de Lege  pentru acordarea de despăgubiri cetăţenilor aparţinând comunităţii minorităţii turce din fosta insulă Ada-Kaleh
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege  pentru acordarea de despăgubiri cetăţenilor aparţinând comunităţii minorităţii turce din fosta insulă Ada-Kaleh, trimis cu adresa nr. PL-x 529/2010 din 9 noiembrie 2010, înregistrat sub nr.31/892 din 10 noiembrie 2010.
Senatul, în calitate de primă Cameră  sesizată, a adoptat proiectul de lege în condiţiile art. 75 alin. (2) teza a III-a din Constituţia României, republicată.

Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Consiliul Legislativ a avizat negativ iniţiativa legislativă, conform avizului nr. 315 din 29 martie 2010.

Guvernul prin punctul de vedere transmis cu adresa nr. 1456 din 7 iunie 2010 nu susţine adoptarea acestei iniţiative legislative, întrucât încalcă prevederile constituţionale prevăzute la art. 16 alin. (1), art. 6 alin. (2) şi art. 44 alin. (2). De asemenea, se mai precizează că există o serie de acte normative care reglementează regimul juridic al unor imobile preluate în mod abuziv în perioada 6 martie 1945 – 22 decembrie 1989 şi restituirea unor imobile care au aparţinut comunităţilor cetăţenilor aparţinând minorităţilor naţionale din România, respectiv Legea nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare şi Ordonanţa de urgenţă a Guvernului nr. 94/2000 privind retrocedarea unor bunuri imobile care au aparţinut cultelor religioase din România, republicată, cu modificările şi completările ulterioare.
Comisia pentru drepturile omului, culte şi problemele minorităţilor naţionale a avizat favorabil iniţiativa legislativă în şedinţa din 17 noiembrie 2010

Comisia pentru buget, finanţe şi bănci a avizat favorabil iniţiativa legislativă în şedinţa din 17 noiembrie 2010

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă în şedinţa din 16 noiembrie 2010

Proiectul de lege are ca obiect de reglementare acordarea de despăgubiri cetăţenilor aparţinând minorităţii turce din fosta insulă Ada-Kaleh, pentru bunurile expropriate în anul 1968, în vederea realizării Hidrocentralei ”Porţile de Fier ”.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă în şedinţa din 7 decembrie 2010. Membrii Comisiei au apreciat  că există o serie de acte normative care reglementează regimul juridic al unor imobile preluate în mod abuziv în perioada 6 martie 1945 – 22 decembrie 1989 şi restituirea unor imobile care au aparţinut comunităţilor cetăţenilor aparţinând minorităţilor naţionale din România. Prin Ordonanţa de urgenţă nr. 83/1999 privind restituirea unor bunuri imobile care au aparţinut comunităţilor cetăţenilor aparţinând minorităţilor din România, aprobată cu modificări şi completări prin Legea nr. 66/2004, s-a reglementat şi modalitatea de restituire a bunurilor preluate în mod abuziv către entităţile juridice de drept privat aparţinând minorităţilor naţionale. Prin  Titlul III al Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare, prin care a fost modificată Ordonanaţa de urgenţă a Guvernului nr. 83/1999 privind restituirea unor bunuri imobile care au aparţinut comunităţilor cetăţenilor aparţinând minorităţilor naţionale din România a fost extinsă sfera restituirii bunurilor imobile care au aparţinut comunităţilor cetăţenilor aparţinând minorităţilor naţionale şi la terenurile aflate la data preluării abuzive, în intravilanul localităţilor. Introducerea unui regim derogatoriu, pentru o singură minoritate, ar genera un regim special de reglementare, paralel cu segmentul de legislaţie privind măsurile reparatorii pentru imobilele preluate abuziv. Prin adoptarea  acestei iniţiative legislative ar fi încălcate art. 16 alin. (1), art. 44 alin. (2) şi art. 138 alin. (5) din Constituţie

La şedinţa Comisiei juridice, de disciplină şi imunităţi au fost prezenţi 18 deputaţi din totalul de 27 membri ai acesteia. 

La dezbatere a participat, în calitate de invitaţi din partea Ministerului Administraţiei şi Internelor doamna chestor de poliţie Irina Alexe, şef Departament Relaţia cu Parlamentul.
În urma dezbaterilor, membrii Comisiei au hotărât, cu majoritate de voturi (16 voturi pentru şi 5 voturi împotrivă), să propună plenului Camerei Deputaţilor respingerea proiectului de Lege  pentru acordarea de despăgubiri cetăţenilor aparţinând comunităţii minorităţii turce din fosta insulă Ada-Kaleh.
În raport cu obiectul său, proiectul de lege face parte din categoria legilor organice. 

        PREŞEDINTE,                                     SECRETAR,                                                                                                 

 

         Daniel BUDA                            Gabriel ANDRONACHE                                      

Expert,
Roxana David

